L'Ajuntament de Bétera premia a les Dones de l'any 2024
11 de març de 2024

Amb motiu del Dia de la Dona, l'Ajuntament de Bétera, a través de l'àrea de Dona i Igualtat, organitza any rere any el Sopar del 8M en la qual es reconeix la labor i trajectòria de les Dones Emprenedores 2024.

Un sopar que ha començat amb les paraules de la regidora de Dona i Igualtat, Marisa Martínez, qui ha destacat “la importància de l'apoderament de la dona en la societat actual i ha posat en valor a totes i cadascuna de les dones de Bétera ressaltant “la immensa labor i treball que exerceixen les 4 associacions de dones de Bétera: Dones Progressites, Pro Casa de la Dona, Mestresses de casa i Consumidors Tyrius i dones musulmanes Amanecer. Perquè sense elles Bétera no seria el mateix”.

I seguint eixa línia les associacions de dones beterenses han pres la paraula en aquest especial sopar posant en valor sempre la figura de la dona així com reivindicant el seu paper i la igualtat d'oportunitats entre homes i dones.

L'última a dirigir-se a l'auditori ha sigut l'Alcaldessa de Bétera, Elia Verdevío. La primer edil d'aquest municipi de Camp de Túria ha manifestat que “com a Alcaldessa i dona tinc el deure i l'obligació de contribuir amb fets, més que amb paraules, a propiciar i difondre la igualtat de la dona. Per això, l'equip de govern municipal està format per 7 dones preparades i formades, que compaginen la seua vocació de servei públic amb el seu treball i les seues famílies. Dones que lideren 23 àrees de treball i que fan que el nostre Ajuntament funcione cada dia millor”.

En eixe sentit, Elia Verdevío ha assenyalat que “Bétera és un municipi de dones emprenedores, de dones valentes que amb determinació, creativitat i perseverança han construït empreses reeixides com les que enguany homenatgem”.

Reconeixements

Enguany els reconeixements han recaigut en Mª Amparo Argiles, propietària del restaurant Los Arcos, Johana Arvany Torres, propietària del llava cotxes Car-Net, Carmen Bustos; gerent del Centre Bon Karma i Mª Pilar Roldán, gerent de MP Contigo que en paraules de l'Alcaldessa de reconeixement, agraïment i felicitació ha volgut assenyalar que “són un exemple per a moltes dones i un espill en el qual mirar-se moltes joves de Bétera. Aquesta nit celebrem els vostres èxits i reconeixem les vostres fortaleses, renovant així el nostre compromís, com a administració local, de seguir cap avant unides a la recerca d'un futur més equitatiu i just per a les dones treballadores”.

Després del sopar, el fermall final l'ha posat la Bèstia Orquestra, amb el seu espectacle Bèstia&Girls, un tribut a les veus de dona més representatives de la història de la música recent que ha fet ballar a tots els allí presents.